b'\n_START_ARTICLE_\nNut\n_START_SECTION_\nNut u mitologiji\n_START_PARAGRAPH_\nU jednom egipatskom mitu Egip\xc4\x87ani su pripovijedali o tome kako su ljudi govorili da je Ra prestar za kralja. On je, za vrijeme svog vladanja, bio na Zemlji. Stoga je Ra poslao Hathor, bo\xc5\xbeicu ljepote, svoje oko, da se pretvori u ratobornu lavicu Sekhmet i istjera ljude iz pustinje, no Ra je, ipak, spasio ljude. Preseljenje Ra u nebo omogu\xc4\x87ila je bo\xc5\xbeica Nut, kad se pretvorila u govedo \xc4\x8dim je Ra zamolio i tako je odvela Ra u nebo da iz njega mo\xc5\xbee promatrati ljude i tu vladati. Otada se Sunce nalazi na nebu. Prije postanka sada\xc5\xa1njeg svijeta, Geb i Nut su bili zaljubljeni. Kad su ro\xc4\x91eni, spolno su op\xc4\x87ili, a \xc5\xa0u i Ra su taj \xc4\x8din smatrali rodoskrvnu\xc4\x87em. Ra se to uop\xc4\x87e nije svidjelo, pa je nalo\xc5\xbeio \xc5\xa0u da odvaja Nut od njezinog mu\xc5\xbea. \xc5\xa0u je izvr\xc5\xa1io zapovijed, ali nije mogao dr\xc5\xbeati nebo zauvijek. Pomagao mu je bog vje\xc4\x8dnosti Huh (u ovom se primjeru ispreple\xc4\x87u mit iz Heliopolisa i mit iz Hermopolisa). Otada je Nut odvojena od svog mu\xc5\xbea, ali mu je ipak uspjela roditi zvijezde i \xc4\x8detiri djece. Tako\xc4\x91er, Nutino dijete je i Ra, iako joj je zapravo pradjed. Naime, svake no\xc4\x87i Nut guta Ra koji putuje kroz njezinu utrobu, pa ga ujutro opet iznova ra\xc4\x91a. Crvene boje zore tuma\xc4\x8de se na dva na\xc4\x8dina - kao borba Ra i zmije Apopa, ili kao trag Nutine poro\xc4\x91ajne krvi. Nut je slavljena na mnogim festivalima i prikazivana na grobnicama i hramovima, ali nije imala svoj hram za \xc5\xa1tovanje, kao ni Geb. Na Tekstovima piramida nalaze se \xc4\x8darolije koje govore kako je Nut majka i stani\xc5\xa1te "Neuni\xc5\xa1tivih zvijezda", a molitva upu\xc4\x87ena Nut glasi: "O, majko Nut, prenesi me me\xc4\x91u Neuni\xc5\xa1tive zvijezde da nikada ne umrem." Egip\xc4\x87ani su naime vjerovali da su zvijezde neuni\xc5\xa1tive te da \xc4\x8dovjek mo\xc5\xbee izabrati nekoliko sudbina po \xc5\xbeelji. Jedna od njih bila je da \xc4\x8dekaju Ra u podzemlju, a kad bi u\xc5\xa1li u Raovu barku, on bi ih odveo na nebo gdje bi se pretvorili u zvijezde te zauvijek sjali. Zato je bilo nu\xc5\xbeno umilostivti Nut.'